Partytjiegangers kniehalter brandbestrydersArgieffoto: drive-awayspecialist.com Brandbestryders in Vosloorus, suid van Boksburg, is op Nuwejaarsdag glo deur jolytmakers verhoed om by ŉ brandende huis in die gebied uit te kom. Die Ekurhuleni Rampbestuur en Nooddienste het Dinsdag in ŉ verklaring gesê brandbestryders was op pad na die brandende huis toe hulle weg op ŉ pad in die Mailula-gedeelte versper is deur twee voertuie wat gebots het. “Die eienaars van die twee voertuie, ondersteun deur ŉ hele aantal partytjiegangers, het die brandweerwa voorgekeer, die brandbestryders gedreig en selfs die brandweerwa se sleutels afgeneem om te verhoed dat die brandbestryders by hul bestemming uitkom,” lui die verklaring. “Lede van die publiek het op die brandweerwa gedans en selfs foto’s op die voertuig geneem, wat heeltemal onaanvaarbaar is.” Luidens die verklaring is dienslewering met vyf uur vertraag weens die voorval. In nog ŉ onverwante voorval is ŉ brandbestryder van die Palm Ridge-brandweerstasie in Ramokonopi in Katlehong-Wes aangerand toe hy gereageer het op ŉ huisbrand waarin ŉ vrou erge brandwonde opgedoen en later gesterf het. Luidens die verklaring is ŉ aanrandingsaak by die polisie aanhangig gemaak en die brandbestryder is op siekverlof. Die oorsaak van die brand is nog nie bekend nie en word deur die polisie ondersoek.